Regter Rumpff het hoflik reageer en die hof tot 26 September verdaag sodat Pratt se gedrag vir twee weke deur ’n psigiater gemonitor kon word en daaroor aan die hof verslag gedoen kon word voordat ’n finale beslissing gevel word.
Hy het sy verslag begin met ’n heenwys op ’n tatoeëermerk wat Pratt op sy regtervoorarm laat aanbring het. Dit het bestaan uit twee gekruiste swaarde met ’n P vir Pratt en ’n V vir Verwoerd. Links en regs daarvan was twee datums: 9.4.1960 en 12.9.1960. Dit was die tyd wat hy verhoorafwagtend was. Pratt was eufories oor sy tatoe. Pratt het prof. Lamont vertel dat die skoot op Verwoerd al die spanning wat in sy lewe oor die laaste ses jaar vanaf 1954 opgebou het, meteens ontlaai het.
Pratt was verder baie vies oor die publisiteit wat die koerante aan prof. Hurst se verslag gegee het. Hy het gemeen dat “al die onaangenaamheid” vermy kon gewees het as hy en dr. Verwoerd ’n geselsie kon hê. Hy het hoegenaamd geen begrip vir die erns van die aanslag op Verwoerd getoon nie. Prof. Lamont het sy toestand soos volg beskryf:150